open-index/open-wikipedia-markdown huggingface dataset:
San Agustín

**San Agustín** on kylä Etelä-Kolumbiassa, Huilan departementissa. Alejo Astudillo perusti alkuperäisen kylän vuonna 1752. Intiaanien hyökkäykset kuitenkin tuhosivat tämän kylän ja nykyisen asutuskeskuksen perusti Lucas de Herazo y Mendigaña vuonna 1790.

Alue tunnetaan esikolumbiaanisen ajan arkeologisista kohteistaan, jotka tuovat voittoa kylän taloudelle, sillä alueella vierailee huomattavasti sekä kolumbialaisia että ulkomaalaisia matkailijoita. San Agustínin arkeologinen puisto on osa UNESCOn maailmanperintöluetteloa.

Arkeologinen puisto koostuu kolmesta erillisestä alueesta, joiden kokonaispinta-ala on 116 hehtaaria. Siellä on suuri esikolumbiaanisten megaliittisten hautamuistomerkkien ja patsaiden, hautakumpujen, pengerrysten, hautarakenteiden, kivipatsaiden kokonaisuus. Lisäksi puistoon kuuluu Fuente de Lavapatas, purouomaan kaiverrettu uskonnollinen muistomerkki.

Seremoniapaikat ovat asutuskeskusten ympäröimiä. Niissä on suuria hautakumpuja, jotka on yhdistetty toisiinsa pengerrysten, polkujen ja maavallien avulla. Alueella on kivihautoja jäänteinä varhaisesta sivilisaatiosta, joka kehittyi tuhat vuotta eaa. Niitä peittävät jopa 30 m leveät savikummut. Haudoissa on monimutkainen hautausarkkitehtuuri, johon kuuluu kivikäytäviä, pylväitä, sarkofageja ja suuria patsaita, jotka kuvaavat jumalia tai muita yliluonnollisia olentoja. Nämä patsaat ilmentävät yhteyttä kuolleiden esi-isien ja yliluonnollisen voiman välillä. 

San Agustinin kunnassa tärkeimmät arkeologiset muistomerkit ovat Las Mesitas, jossa esi-isät rakensivat keinotekoisia kumpuja, terasseja, hautarakenteita ja kivipatsaita; Fuente de Lavapatas, purouomaan kaiverrettu uskonnollinen muistomerkki; ja Bosque de Las Estatuas, jossa on esimerkkejä kivipatsaista koko alueelta. Suuri osa alueesta on rikasta arkeologista maisemaa, josta löytyy todisteita muinaisista poluista, peltojen reunoista, salaojista ja keinotekoisista tasanteista sekä hautausmonumenteista. Hautakammioita, monoliittisia sarkofageja ja hautapaikkoja suojelivat kivestä veistetyt, yli 4 m korkeat vartijapatsaat.

San Agustínin muinaiset päälliköt ja heidän hautojensa vaikuttavat patsaat edustavat poikkeuksellista vallan keskittymisen kehityskaarta karussa ympäristössä ja siksi niillä on suuri tieteellinen ja esteettinen merkitys.

Monet patsaista löydettiin 1700-luvulla. Puisto on ollut avoinna vierailijoille vuodesta 1944.

## Lähteet

## Aiheesta muualla

*Plural World 
*Virallinen vierailijoiden sivu
TMI

**TMI** voi tarkoittaa ainakin seuraavia asioita:

* Suomessa käytössä oleva liiketoimintamuoto, toiminimi (myös t:mi)
* älykkään suunnittelun käyttämän termin täsmennetty monimutkainen informaatio suomenkielinen lyhenne
* *The Mortal Instruments*, Cassandra Claren kirjoittama kirjasarja.
UNDOF

**United Nations Disengagement Observer Force (UNDOF)** on Jom kippur -sodan jälkeen 1974 perustettu Yhdistyneiden kansakuntien rauhanturvaoperaatio, jonka tarkoituksena oli valvoa Syyrian ja Israelin joukkojen vetäytymistä Golanin kukkuloilta sekä lisäksi Israelin ja Syyrian välisen aselevon ehtoja. Päinvastoin kuin Egyptillä ja Jordanialla ei Syyrialla eikä Libanonilla ole vielä rauhansopimusta Israelin kanssa.

## Operaatio
Operaation mandaatti alkoi vuonna 1974. Alkuvaiheessa henkilöstön ja kaluston pääosa tuli Golanille UNEF II operaatiosta. Suomalaiset liittyivät operaatioon 1979, kun Siinailta siirrettiin osasto korvaamaan kotiutettavia iranilaisia. Suomalaisten joukkojen vahvuus oli pataljoona, jossa palveli yhteensä 5&nbsp;977 rauhanturvaajaa. Suomalainen pataljoona poistui alueelta 13. joulukuuta 1993 ja sen vastuualue luovutettiin puolalaiselle pataljoonalle.

## Lähteet

## Aiheesta muualla

*UNDOF http://www.un.org/Depts/dpko/missions/undof/index.html 
* Rauhanturvaajien merkit
Uniformitarianismi (tieteenfilosofia)

**Uniformitarianismi** on tieteenfilosofinen periaate, jonka mukaan luonnonlait ovat olleet samat menneisyydessä kuin mitä ne ovat nyt, kun niitä havainnoidaan. Sen ydin voidaan yhdistää sanomalla, että "nykyisyys on avain menneisyyteen". Uniformitarianismia sovelletaan tyypillisesti geologiassa, tähtitieteessä, paleontologiassa, evoluutiotutkimuksessa ja muissa tieteissä, joilla on sovelluksia myös menneisyyden ymmärtämisessä.

Uniformitarianismi on erittäin vanha periaate, mutta sen toivat tunnetuksi brittiläiset tiedemiehet 1700-luvun ja 1800-luvun vaihteessa. Termin nimesi William Whewell. Mainittavia nimiä periaatteen takana ovat myös James Hutton, John Playfair ja Charles Lyell.
Uniformitarianismi

**Uniformitarianismi** voi tarkoittaa:
*Uniformitarianismi tieteenfilosofiassa
*Uniformitarianismi geologiassa
Comair

**Comair**  oli Delta Air Linesin omistama yhdysvaltalainen lentoliikenteen syöttöliikenneyhtiö. Sen pääkonttori sijaitsi Boonen piirikunnassa, Kentuckyn osavaltiossa.

Comairin tärkein solmukohta oli Cincinnati/Northern Kentuckyn kansainvälinen lentoasema Pohjois-Kentuckyssä. Yhtiö lensi parhaimmillaan yli sataan kohteeseen Yhdysvalloissa, Kanadassa, Meksikossa ja Bahamalla.

Comair oli vuodesta 1999 alkaen maailman suurin alueellinen lentoyhtiö. Delta lopetti Comairin syyskuussa 2012.

## Historia
Yhtiö perustettiin maaliskuussa 1977, kun se aloitti lentotoiminnan kolmella Piper Navajolla. Yhtiö liittyi Deltan Delta Connection -ohjelmaan vuonna 1984. Delta osti Comairista 20 % vuonna 1986 ja jatkoi sen osakkeiden ostamista, kunnes omisti Comairin kokonaan vuonna 1999.

Delta Comairin emoyhtiönä hakeutui Chapter 11 -velkasaneeraukseen vuonna 2005. Sen uskottiin olevan halukas myymään Comair vuodesta 2007 alkaen. Vuonna 2010 aloitettujen uusien säästötoimien myötä Delta pienensi kohteidensa ja kaluston määrää ja vuonna 2012 Delta ilmoitti lopettavansa Comairin kokonaan.

## Onnettomuudet
* 9. tammikuuta 1997: Embraer EMB 120 Brasilia-potkurikoneen maahansyöksy – 29 kuollutta
* 27. elokuuta 2006: Bombardier CRJ-200- suihkukoneen maahansyöksy – 49 kuollutta

## Lähteet
Messier 73

**M73** (tunnetaan myös nimellä **NGC 6994**) on neljän näennäisesti hyvin lähekkäisen tähden muodostama rypäs. Se sijaitsee Vesimiehen tähdistössä. Charles Messier löysi sen 4. lokakuuta 1780.

M73 on neljän tähden muodostama asterismi eli tähtikuvio, jonka tähdet eivät ole varsinaisesti yhteydessä toisiinsa. M73 on yksi parhaimmin tunnetuista ja tutkituista asterismeista.

## Sijainti
M73 sijaitsee taivaalla Vesimiehen tähdistössä.

## Lähteet

## Aiheesta muualla
* Messier 73, SEDS Messier pages
UNTSO

**United Nations Truce Supervision Organization (UNTSO)** on Yhdistyneiden kansakuntien vanhin rauhanturvaoperaatio, joka perustettiin 1948. Sen tehtävänä oli valvoa Israelin itsenäisyyssodan tulitauon ehtojen toteutumista Lähi-idässä. Se tukee alueella myös muita YK:n rauhanturvaoperaatioita.

Operaatioon osallistuneita maita ovat Argentiina, Alankomaat, Australia, Belgia, Chile, Irlanti, Italia, Itävalta, Kanada, Kiina, Nepal, Norja, Ranska, Suomi, Sveitsi, Tanska, Viro ja Yhdysvallat. Mukana ei ole yhtään muslimimaata. UNTSO välittää sotilastarkkailijoita kolmelle alueella toimivalle rauhanturvaoperaatiolle, Libanonissa toimivalle UNIFILille, UNDOFille ja Siinaille.

UNTSOlla on toimistot Beirutissa, Damaskoksessa ja Ismailiassa, sen päätoimipaikka on Jerusalemissa.

Organisaation tarkkailijat ovat aseettomia, ja he tarkkailevat alueella tapahtuvia tulitaukorikkomuksia ja välittävät niistä tietoa eteenpäin. Tarkkailuryhmät ovat monikansallisia, ja jokainen havainto on ainakin kahden eri kansallisuutta olevan tarkkailijan vahvistetta luotettavuuden takaamiseksi.

## Israelin–Libanonin konflikti 2006

Israel pommitti toistuvasti UNTSO:n tukikohtaa Khiamin kaupungissa, joka lopulta johti neljän UNTSO:n aseettoman tarkkailijan kuolemaan. Tarkkailijat olivat Itävallan, Kanadan, Kiinan ja Suomen kansalaisia. 

Yhdistyneiden kansakuntien pääsihteeri Kofi Annan antoi tapauksesta lausunnon Roomassa On 26 heinäkuuta 2006  Israelin pääministeri Ehud Olmert valitteli soitossaan  Kofi Annanille tapahtunutta luvaten perusteellisen tutkimuksen tapauksesta.

### Uhrien tunnistus
8. elokuuta 2006, aseettomien sotilastarkkailijoiden ruumiit löydettiin ja tunnistettiin. He olivat:
* Everstiluutnantti **Du Zhaoyu** (杜照宇), 34, Jinanin maakunnasta, Kiinasta. Du Zhaoyu oli palvellut ennen sotilastarkkailijakomennusta UNTSO:n sotilasasiamiehenä Kiinan Intia suurlähetystössä. 
* Kapteeniluutnantti **[[Jarno Mäkinen]]**, 29, Kaarinasta, Suomesta. Mäkinen oli ennen UNTSO komennustaan yksikön päällikkönä Uudenmaan prikaatissa. Hänet siirrettiin UNTSO komennukselle marraskuussa 2005.
*Majuri **Paeta Derek Hess-von Kruedener**, Kanadalainen sotilastarkkailija joka oli palvellut myös Kyproksessa, Bosniassa ja Kongossa ennen komennustaan UNTSO:n lokakuussa 2005.
* Majuri **Hans-Peter Lang**, 44, Steiermarkista, Itävallasta.

## UNTSO:n komentajat

## Lähteet

## Aiheesta muualla
* UNTSO
* Rauhanturvaajien merkit
Bekaanlaakso

**Bekaanlaakso** on hedelmällinen laakso, joka sijaitsee Libanonissa noin 30 kilometrin päässä Beirutista itään Libanoninvuorten ja Antilibanonin vuoriston välissä, minkä korkein huippu sijaitsee Hermonvuorella.

Bekaanlaakso on Libanonin šiiojen sekä Hizbollahin vahvaa kannatusaluetta.

## Viininviljely

Viininviljelyllä on tuhansien vuosien historia Bekaanlaaksossa. Välimeren kauppaa hallinneet foinikialaiset valmistivat ja veivät viiniä ulkomaille jo noin 3 000 vuotta eaa. Laaksossa olevassa Baalbekin kaupungissa on roomalaisten rakentama viininjumala Bacchuksen temppeli. Laaksosta on löydetty myös Umaijadien dynastian aikaisia viiniruukkuja. Viinintuotanto alkoi taantua kun ottomaanit alkoivat hallita aluetta 1300-luvulla. Taantuma jatkui aina ensimmäiseen maailmansotaan saakka. Tuona aikana vain joillakin luostareilla oli lupa valmistaa viiniä, ja monet paikalliset punaiset rypälelajikkeet katosivat. Valkoisia lajikkeita, kuten Abaidy ja Merwah, on taas onnistuttu elvyttämään.

Ilmasto on Bekaanlaaksossa suotuisa viininviljelylle. Se sijaitsee noin 1 000 metrin korkeudella meren pinnasta. Aurinko paistaa keskimäärin 250 päivää vuodessa, ja vuotuinen sademäärä vaihtelee 600 ja 1 000 millilitran välillä. Laakson ilmasto on kuiva, kuuma ja tuulinen. Kesäkuukausina yölämpötila laskee 10-15 asteeseen, mikä kompensoi päivän paahdetta samalla muodostaen rypäleisiin aromikkuutta. Lisäksi laaksoa ympäröivät vuoristot suojaavat viljelyksiä myrskytuhoilta. Sadonkorjuu ajoittuu syys- ja lokakuulle.

## Lähteet

## Aiheesta muualla

*The Middle East Media Research Institute: Hizbullah Threatens Lebanese Government Not to Destroy Drug Crops in South-Lebanon, Inquiry and Analysis Series - No. 63, 6. heinäkuuta 2001
Värillisten kansalliskongressi

**Värillisten kansalliskongressi** (; alun perin *South African Coloured People’s Organisation*, *SACPO*) oli eteläafrikkalainen apartheidia vastustanut järjestö, joka ajoi Etelä-Afrikan värillisen vähemmistön asiaa. Se oli yksi järjestöistä, joka sitoutui vuonna 1955 Vapauden peruskirjaan.

## Lähteet
Euroopan Grand Prix 2006

**Euroopan Grand Prix [[Formula 1 -kausi 2006|2006]]** oli Fomrula 1-sarjan 5. osakilpailu, joka ajettiin Nürburgringin radalla Saksassa 5. - 7. toukokuuta 2006. Kilpailun voitti Ferrarin Michael Schumacher. Seuraavat sijat menivät Fernando Alonsolle, Felipe Massalle ja Kimi Räikköselle. Mainitsemisen arvoinen on myös saksalais-suomalaisen Nico Rosbergin seitsemäs sija.

## Tulokset

## Muuta
* Ralf Schumacherin 50. kilpailu

* Franck Montagnyn 1. kilpailu

* Felipe Massan 1. palkintosija

* Fernando Alonson 10. paalupaikka

* Michael Schumacherin 70. nopein kierros

* Jacques Villeneuven kolme parasta aikaa (mm. 1.31,542) hylättiin, koska hän esti Giancarlo Fisichellaa tämän nopealla kierroksella.

* Mark Webberin ja Nico Rosbergin sijoitusta pudotettiin kymmenellä moottorivaihdon takia.

## Lähteet
*http://koti.mbnet.fi/janir/2006/eur.html
S.K.A.T.E.

**S.K.A.T.E.** on rullalautailemalla suoritettava kahden pelaajan peli. Pelissä pelaajat suorittavat vuorotellen temppuja ja toisen pelaajan on onnistuttava toistamaan se.

## Miten S.K.A.T.E.:a pelataan

S.K.A.T.E.-pelissä toinen pelaaja on vuorollaan 'näyttäjä', joka ensin esittää tempun ja toinen on 'vastaaja', joka toistaa sen. Vuoronsa alussa näyttäjä nimeää tempun ja sen jälkeen esittää sen. Tämän jälkeen vastaajalla on yksi yritys onnistua sen toistamisessa. Jos näyttäjä ei onnistu nimeämässään tempussa ensimmäisellä yrityksellä, siirtyy näyttövuoro suoraan vastaajalle. Jos vastaaja epäonnistuu, saa hän yhden kirjaimen sanasta 'SKATE' ja näyttövuoro vaihtuu, viimeisellä yrityksellä jos on jo kirjaimet SKAT, on kaksi yritystä. Se pelaaja, jolle ensimmäisenä kertyy viisi kirjainta, häviää pelin. Tasapuolisuuden parantamiseksi pelissä asetetaan usein rajoituksia temppuihin, joita näyttäjä saa esittää.

## Aiheesta muualla
*Suomen rullalautaliiton S.K.A.T.E.-pelin viralliset säännöt
Malpelosaari

**Malpelosaari** () on Kolumbialle kuuluva Tyynenmeren saari, joka sijaitsee 505 kilometriä länteen Kolumbian rannikosta.

Saari on muodostunut karusta ja paljaasta kivestä, jossa on kolme huippua. Kalliosaari on laajan vedenalaisen selänteen korkein huippu. Kolumbian armeijalla on ollut siellä varuskunta vuodesta 1986. Kymmenen vuotta myöhemmin saaren lähivesistä tehtiin luonnonsuojelualue. Malpelon luonnonsuojelualue on säteeltään vajaa 10 kilometriä oleva ympyränmuotoinen alue, jonka keskipiste on kohdassa 3°58'30N, 81°34'48W. Syvimmillään se ulottuu 3&nbsp;400 metrin syvyyteen.

Malpelossa elää ainutlaatuinen haipopulaatio. Saaren vesillä uiskentelee satojen vasarahaiden ja haukkahaiden (*Carcharhinus falciformis*) parvia. Se onkin todella suosittu haisukelluspaikka.

Alueella tavataan 17 merinisäkäslajia, seitsemän merimatelijalajia, 394 kalalajia ja 340 nilviäislajia. Linnuista tunnetaan 25&nbsp;000 galapagosinnaamiosuulan yhdyskunta ja 59 muuta lajia, joista osa asuu siellä pysyvästi, osa pysähtyy muuttomatkallaan.

Kesällä 2006 Malpelo listattiin UNESCOn maailmanperintöluetteloon.

## Lähteet
Aterioivat filosofit

**Aterioivat filosofit** on Edsger Dijkstran ajatuksen pohjalta Tony Hoaren esittämä, tietojenkäsittelyyn liittyvä rinnakkaisuusongelma vuodelta 1965. Ongelma on seuraava:

Viisi filosofia istuu pyöreän pöydän ympärillä. Filosofit joko ajattelevat tai syövät – tarkemmin ilmaistuna ajattelevat, tulevat nälkäisiksi, syövät ja aloittavat taas ajattelun. Jokaisella filosofilla on edessään lautasellinen spagettia (joka ei koskaan lopu), ja lautasten väliin on asetettu yksi haarukka. Kukin filosofi tarvitsee kaksi haarukkaa syödäkseen, joten rinnakkain istuvat filosofit eivät voi syödä yhtä aikaa. Kun filosofi tulee nälkäiseksi, hän yrittää saada itselleen lautasen kummallakin puolella olevan haarukan. Jos haarukoiden saanti onnistuu, hän syö, laittaa haarukat takaisin pöydälle ja jatkaa miettimistään.

Tavoitteena on luoda algoritmi, jonka avulla filosofit pääsevät ajattelun lomassa syömään. Filosofit eivät saa keskustella keskenään, vaan kukin filosofi tekee itsenäisesti päätöksen haarukoiden käyttämisestä ja syömisestä vain oman tilansa ja lautasensa vieressä olevien haarukoiden perusteella.

Ongelmana on se, että ratkaisu voi nälkiintyä (engl. *starvation*, suomennettu myös ”nääntyminen”) tai lukkiutua (engl. *deadlock*).

Lukkiutuminen on tilanne, jossa kukaan ei pääse syömään koskaan. Näin voi tapahtua, jos algoritmin mukaan filosofi nostaa ensin oikean haarukan ja sitten vasemman haarukan. Jos kaikki filosofit tulevat nälkäisiksi yhtä aikaa, kukin heistä saa nostettua oikean haarukan käteensä, mutta kukaan ei saa vasenta haarukkaa. Niinpä kukaan ei pääse syömään, ja järjestelmä lukkiutuu.

Nälkiintyminen on tilanne, jossa filosofi joutuu odottamaan syömistään kohtuuttoman kauan. Tätä ei voi tapahtua, jos algoritmi on edellisessä kappaleessa kuvattu ”nosta ensin oikea haarukka ja sitten vasen”. Mutta jos lukkiutuminen on haluttu estää muuttamalla algoritmia siten, että tilanteessa, jossa filosofi ei saa vasenta haarukkaa, hän laskee oikean haarukan alas joksikin aikaa ja yrittää uudelleen hetken päästä, voi nälkiintyminen tapahtua. Olettakaamme, että filosofit 1, 2 ja 3 istuvat rinnakkain vasemmalta oikealle (oletamme, että filosofien 4 ja 5 toiminta ei olennaisesti vaikuta kokonaisuuteen). Filosofi 1 syö. Filosofi 2 tulee nälkäiseksi, ja saa nostettua oikean haarukan, mutta ei vasenta. Hän siis laskee oikean haarukan hetkeksi alas. Nyt kuitenkin filosofi 3 aloittaa syömisen, ja kun filosofi 2 yrittää uudelleen, hän ei saa edes oikeaa haarukkaa haltuunsa. Filosofi 1 lopettaa syömisen ja aloittaa ajattelemisen. Tällä välin filosofi 3 natustelee ruokaansa niin kauan, että filosofi 1 tulee nälkäiseksi jälleen ja aloittaa syömisen. Filosofi 3 siirtyy ajattelemaan, mutta aloittaa syömisen jälleen ennen, kuin filosofi 1 lopettaa syömisen. Jos näin jatkuu pitkään, filosofi 2 ei pääse syömään ja sananmukaisesti nälkiintyy.
Joint Aviation Authorities

**Joint Aviation Authorities** eli **JAA** oli Euroopan siviili-ilmailukonferenssin (ECAC) elin, jossa Euroopan valtiot pyrkivät yhteistyöhön yhteisten turvallisuusstandardien ja -menetelmien kehittämiseksi. JAA muun muassa sertifioi siviili-ilma-alukset käyttöön EU-alueella. 

JAA:n keskeiset toiminnot sulautettiin Euroopan yhteisön asetuksen 1592/2002 hyväksymisen myötä Euroopan lentoturvallisuusvirastoon (EASA). 

JAA vastasi Yhdysvaltain ilmailuhallintoa *[[Federal Aviation Administration]]* (FAA). 

## Aiheesta muualla
* JAAn sivusto
FLTK

**FLTK** (Fast Light Toolkit) on käyttöliittymäkirjasto, jonka Bill Spitzak on kehitti käyttöliittymien rakentamiseen kolmiulotteista grafiikkaa OpenGL:lla piirtäviin ohjelmiin.

FLTK suunniteltiin alun perin yhteensopivaksi Silicon Graphicsin koneilla käytetyn Forms-kirjaston kanssa. X11-versio tästä kirjastosta tunnetaan nimellä XForms.

FLTK on suunnattu lähinnä X Window Systemille. Kirjastossa on myös tuki Xrender-laajennuksen antialiasoitulle grafiikan piirrolle.
Kokeellinen FLTK2 on kirjoitettu Cairo-grafiikkakirjaston päälle.

FLTK toimii yleisimmillä käyttöjärjestelmillä ja sillä tehdyt ohjelmat näyttävät samanlaisilta alustasta riippumatta, sillä se ei käytä käyttöjärjestelmän omia elementtejä. FLTK on kehitetty C++-kielellä, mutta sidonnat löytyvät myös Pythonille ja Rubylle. FLTK on erittäin kevyt. Yksinkertainen ja lyhyt FLTK:lla tehty ohjelma on käännettynä vain noin 100 kilotavun kokoinen.

## FLTK-ohjelmia
* CinePaint Glasgow
* Dillo
* EDE

## Lähteet

## Aiheesta muualla

* FLTK:n kotisivu
* FLTK.net
Mikko Tuliniemi

**Mikko Tuliniemi** (s. 4. joulukuuta 1979) on suomalainen rockmuusikko. Hän on soittanut tai laulanut yhtyeissä Clown, Valo, Hallowed, Random Eyes, Ristinolla, Rebelhead, No Man's Band ja Feiled. Tuliniemi on myös soittanut Stoner Kings -yhtyeessä taiteilijanimellä Wolf. Hän on myös Lost Societyn keikkamiksaaja.
Piilokamera

**Piilokamera** on kamera, jonka tarkoitus on kuvata kohdetta tämän tietämättä. Piilokamera on kätketty kuvauskohteelta siten, että se on joko kokonaan pois näkyvistä tai sitten se on naamioitu joksikin toiseksi esineeksi. Piilokamerat ovat usein valvontakameroita liikkeissä tai tehtaissa, mutta myös kotitalouksissa.

Piilokameroita käytetään myös televisio-ohjelmien luomiseen. Näissä piilotettu kamera seuraa ihmisiä, jotka järjestetään yleensä noloon tilanteeseen.
Jan Křtitel Vaňhal

**Jan Křtitel Vaňhal** (saks. **Johann Baptist Vanhal**; 12. toukokuuta 1739 Nechanice – 20. elokuuta 1813 Wien) oli tšekkiläissyntyinen säveltäjä.

Vaňhal syntyi Nechanicessa ja aloitti musiikinopiskelun synnyinseuduillaan. Myöhemmin hän siirtyi Wieniin, jossa hänelle opetti sävellystä Carl Ditters von Dittersdorf. Hän ryhtyi urkuriksi Opočnoon 1757, ja vuonna 1759 hän sai kuoromestarin toimen. Vuodet 1769–1771 Vaňhal vietti Italiassa. Hän toimi myöhemmin pääasiassa Wienissä ja oleskeli myös Varaždinissa nykyisessä Kroatiassa. 

Vaňhalin teoksiin kuuluu kvartettoja, kymmeniä sinfonioita ja hengellistä musiikkia. Hänen säveltämänsä kaksi oopperaa ovat kadonneet.. 

## Lähteet

## Aiheesta muualla
*Vapaasti käytettävissä olevia Vaňhalin partituureja Mutopia Project
Nicolas-Louis de Lacaille

**Nicolas Louis de Lacaille** (15. maaliskuuta 1713 Rumigny, Ardennes – 21. tammikuuta 1762 Pariisi) oli ranskalainen tähtitieteilijä.   

Hänet muistetaan erityisesti luettelostaan, jossa on melkein 10&nbsp;000 eteläisen tähtitaivaan kohdetta. Tämä luettelo, nimeltään *Coelum Australe Stelliferum*, julkaistiin postuumisti vuonna 1763. Se sisälsi 14 uutta tähdistöä, jotka vakiintuivat sittemmin. Hän myös laski pimennysajankohtia 1&nbsp;800 vuodelle.

Hän syntyi Rumignyssä Ardennesin departementissa ja opiskeli teologiaa Pariisissa. Myöhemmin hän kiinnostui tieteistä ja sai töitä, ensimmäisenä työtehtävänään katselmuksen tekeminen  rannikolla Nantesista Bayonneen. Sen jälkeen vuorossa oli Maapallon kaarevuussäteen uudelleen mittaaminen Ranskan kohdalta. Tämä operaatio oli vaikea, mutta hän onnistui siinä noin kahdessa vuodessa. Tuloksiensa avulla hän korjasi J. Cassinin julkaisemia kummallisia tuloksia. Hänet palkittiin pääsyllä akatemiaan ja nimityksellä matematiikan professoriksi Mazariniin, missä hän työskenteli pienessä observatoriossa.

Lacaillen unelma eteläisen taivaan havainnoinnista toteutui, kun hän lähti vuonna 1750 astronomiselle tutkimusmatkalle Hyväntoivonniemelle. Tällä matkalla hän havainnoi kuun ja auringon parallaksia, teki ensimmäiset mittaukset Maan kaarevuussäteestä Etelä-Afrikan kohdalta ja teki lisäksi havaintoja 10&nbsp;000 eteläisestä tähdestä. Palatessaan Pariisiin vuonna 1754 Lacaille sai harmikseen huomata olevansa julkisen huomion kohteena. Hän vetäytyi takaisin Mazariniin ja kuoli siellä rankan työskentelyn pahentaman kihdin vaivaamana.

Jérôme Lalande on sanonut Lacaillesta, että suhteellisen lyhyen elämänsä aikana hän teki enemmän havaintoja ja laskelmia kuin useimmat aikakauden astronomit yhteenlaskettunakaan. Hänen työnsä laatu kilpaili määrän kanssa.  

La Caillen kraatteri Kuussa ja asteroidi 9135 Lacaille (tunnetaan myös tunnisteilla **7609 P-L** ja **1994 EK6**) on nimetty Nicolas Louis de Lacaillen mukaan.

## Päätyöt
**Astronomiae Fundamenta* (1757), sisältää luettelon 398 tähdestä.
**Tabulae Solares* (1758)
**Coelum australe stelliferum* (1763) (J. D. Maraldin toimittama), sisältää havainnot 10 000 tähdestä ja kuvaukset neljästätoista uudesta tähdistöstä.
**Observations sur 515 étoiles du Zodiaque*
**Leçons élémentaires de Mathématiques* (1741), (useita uusintapainoksia)
**de Mécanique* (1743), &c.
**d'Astronomie* (1746), 4:ssä painoksessa Lalande kommentit (1779)
**d'Optique* (1750), &c. 
**L'Art de vérifier les dates*, pimennykset 1800 vuoden ajalta
**Traité de Navigation* (1760) almanakka merenkulkijoille.

## Lähteet

## Kirjallisuutta
* 

## Aiheesta muualla
*David S. Evans: *Lacaille: astronomer, traveller; with a new translation of his journal*. Tucson: Pachart, 1992 
*N.L. de La Caille: *Travels at the Cape, 1751–53: an annotated translation of Journal historique du voyage fait au Cap de Bonne-Espérance ...*; transl. and ed. by R. Raven-Hart. Cape Town: A.A. Balkema for the Friends of the South African Library, 1976
Espanjan Grand Prix 2006

**Espanjan Grand Prix [[Formula 1 -kausi 2006|2006]]** oli Formula 1-sarjan 6. osakilpailu, joka ajettiin 12. - 14. toukokuuta 2006 Circuit de Catalunyan radalla Espanjassa. Kilpailun voitti Renault'n Fernando Alonso. 

## Tulokset

### Johtokierrokset

## Muuta
David Coulthardin 200. kilpailu.

Felipe Massan 1. nopein kierros.

Renault-moottorin 150. paalupaikka.

Jacques Villeneuven sijoitus pudotettiin kymmenellä muiden taakse moottorivaihdon takia.

## Lähteet

### Viitteet
Juoksenki

**Juoksenki** on kylä Pellon kunnassa. Se sijaitsee napapiirillä noin 30 kilometriä Pellosta etelään Tornionjoen varrella. Ruotsin puolella rajaa Ylitornion kunnassa sijaitsee Juoksengi-niminen kylä. Kylät olivat samaa kylää vuoteen 1809 asti, jolloin Suomi erotettiin Ruotsista osaksi Venäjää.

Juoksenki ja Ratasjärvi ovat monta kertaa 2000-luvun aikana halunneet irtautua Pellon kunnasta ja liittyä Ylitornion kuntaan. Liittymisestä on järjestetty kyläkyselykin. Viimeksi Juoksengin kyläyhdistys nosti asian esille keväällä 2014, kun Pellon kunta laittoi myyntiin Juoksengissa kyläläisten käytössä olleen Kattilakosken rannan.

## Nähtävyydet ja erikoisuudet
Tornionlaakson Napapiiri sijaitsee Pellon kunnassa Juoksengin kylän kohdalla. 

Juoksengin lähettyvillä Ajankijärven rannalla on Niemivaaran näköalapaikka, jossa oli yksi ranskalaisen astemittausretkikunnan tukikohdista vuosina 1736-37. Retkikuntaa johti Maupertuis, joka oli Ranskan akatemian jäsen. Hän näki Niemivaaran keijujen ja haltioiden kotina. 

Kattilakoski on suurin Pellon kunnan alueella sijaitsevista Tornionjoen koskista, pituutta lähes neljä kilometriä ja putousta noin kahdeksan metriä. Siellä järjestettiin 22.-23.7.2017 Suomen Metsäurheiluliiton SM -tukkilaiskisat, jotka kuuluivat Suomi 100 -ohjelmaan. Tukkilaistoiminta jatkuu vuonna 2019, jolloin järjestetään taas SM-tukkilaiskisat. Ne pidetään 20.7. ja lajeihin kuuluvat koskenlasku ja sauvonta. SM-kilpailut on jaettu Joutsan kanssa, jossa kilpaillaan tukkilaismaratonissa.

Juoksengissa järjestetään myös avovesiuintikilpailu, jossa ylitetään valtakunnan raja, Napapiiri ja aikavyöhyke. Vuonna 2019 tapahtuma on 13.-14.7.    

Ratasvaaralla sijaitsevan Luontopolun varrella on "Everstin piilo". Se on piiloluola, jossa eversti Ragnar Nordström piileskeli Valpoa syyskuussa 1945.

## Kirjallisuutta
*Korteniemi, Tuomo ym. (toim.): *Napapiirin kyläkirja : Juoksenki ja Ratasjärvi.* Pello : Pohjan väylä, 2006. .

## Lähteet
Gunstar Heroes

**Gunstar Heroes** () on Treasuren kehittämä ja Segan julkaisema toimintaseikkailu. Peli on julkaistu vuonna  Sega Mega Drivelle.
Pelin kehittivät entiset Konamin työntekijät. Gunstar Heroes sai jatkoa vuonna 2005 Game Boy Advancelle julkaistun *[[Gunstar Super Heroes]]* -pelin muodossa. Pelissä on neljä eri asetta ja pelaajalla on mahdollisuus kantaa vain kahta asetta kerrallaan. Tosin pelaajalla on mahdollisuus yhdistää kaksi eri asetta saaden suuremman tulivoiman.

## Aiheesta muualla
*
Schwetzingen

**Schwetzingen** on kaupunki Baden-Württembergin osavaltiossa Saksassa. Se kuuluu Alb-Donau-Kreisiin ja sijaitsee 10 kilometriä Heidelbergistä lounaaseen ja 15 kilometriä Mannheimista kaakkoon. Kesäkuun 2022 lopussa kaupungissa oli 21&nbsp;816 asukasta. Schwetzingenin pinta-ala on 21,6 neliökilometriä.

## Historia
Schwetzingen mainittiin ensimmäistä kertaa vuonna 766 nimellä Suezzingen. Ensimmäinen asiakirjamaininta Schwetzingenin linnasta on vuodelta 1350. Kolmikymmenvuotisessa sodassa Schwetzingen tuhoutui lähes kokonaan. Vuonna 1759 Schwetzingen sai markkinaoikeudet ja vuonna 1833 kaupunkioikeudet. Rautatieyhteys kaupunkiin saatiin 1870. Toisessa maailmansodassa Schwetzingen ei vaurioitunut merkittävästi.

## Ystävyyskaupungit
*  Lunéville, Ranska (vuodesta 1969)
*  Pápa, Unkari (vuodesta 1992)
*  Spoleto, Italia (vuodesta 2005)
*  Fredericksburg, Yhdysvallat (vuodesta 2012)

Lähde:

## Schwetzingeniläisiä henkilöitä
* Franz Danzi, säveltäjä
* Maksimilian I Joosef, Baijerin vaaliruhtinas ja kuningas

## Lähteet

## Aiheesta muualla

*Kaupungin verkkosivut
Keisarinnankivi

**Keisarinnankivi** on Helsingin Kauppatorilla, Kaartinkaupungissa sijaitseva Carl Ludvig Engelin suunnittelema Helsingin vanhin julkinen muistomerkki. Se paljastettiin juhlallisuuksien kera Nikolainpäivänä 18. joulukuuta 1835 Suomen suuriruhtinaan eli Venäjän keisari Nikolai I:n puolison keisarinna Aleksandra Fjodorovnan ensimmäisen Helsingin-vierailun muistoksi. Muistomerkki pystytettiin kohtaan, jossa keisaripariskunta astui maihin höyrylaiva *Ischorasta* saavuttuaan Helsinkiin 10. kesäkuuta (juliaanisen kalenterin mukaan 29. toukokuuta) 1833. Varat muistomerkkiin koottiin kansalaiskeräyksellä sekä Suomen keisarillisen senaatin myöntämillä varoilla. Kokonaisuudessaan muistomerkki maksoi yli 27&nbsp;000 ruplaa.

Muistomerkki on punagraniittinen obeliski, jonka huippua koristaa pronssinen, kullattu pallo. Pallon päällä on keisarillisen Venäjän tunnus, kaksipäinen kotka. Kotkan rinnassa on Suomen suuriruhtinaskunnan leijonavaakuna. Kullatun kotkan suunnitteli lintumaalarina tunnettu Magnus von Wright. Graniitti louhittiin Turun seudulta.

Muistomerkkiä ympäröi aitaus, jossa on 12 graniittipylvästä rautaketjuineen. Pylväissä ketjuja kannattelevat pronssiset leijonanpäät. Obeliskin perustan muodostavat kolme porrasta, joiden päällä on neliönmuotoinen jaksoittain kapeneva jalusta. Aitauksen ja jalustan väliin on jätetty mukulakiveys.

Obeliskin eteläsivuun on hakattu latinankielinen ja pohjoissivuun suomenkielinen teksti, joka kertoo muistomerkin tarkoituksesta. Patsaan pystyttämisen aikoihin oli poikkeuksellista käyttää tällaisessa yhteydessä suomen kieltä, sillä viralliset kielet olivat ruotsi ja venäjä. Suomen kieli virallistettiin vasta vuonna 1883. Tekstit kuuluvat:

* IMPERATRICI ALEXANDRAE METROPOLIN FINLANDIAE primum adventanti die XXIX Majj X Junii MDCCCXXXIII 
* KEISARINNA ALEXANDRALLE SUOMEN PÄÄˍKAUPUNGISSA ensikerran käyneelle XXIX. p: Touko- X. p: kesä-kuussa MDCCCXXXIII

Helmikuun vallankumouksen jälkeen 17. huhtikuuta 1917 venäläiset matruusit vetivät alas muistomerkin pronssisen pallon ja kaksoiskotkan sekä poistivat jalustassa olevat inskriptiot. Kaksoiskotka rikkoontui, mutta se ja sen alustana oleva pallo säilyivät tallessa. Ne asetettiin korjattuina takaisin paikoilleen vuonna 1971, kun asiasta oli ensin konsultoitu Neuvostoliittoa ja varmistettu, ettei naapurimaalla ollut mitään tätä vastaan. Pronssinen pallo kullattiin vuonna 2000 Helsingin 450-vuotisjuhlan ja Euroopan kulttuuripääkaupunkiuden kunniaksi.

## Lähteet

## Aiheesta muualla

* Keisarinnankivi Helsingin kaupungin taidemuseon sivuilla
* [Keisarinnankiven suunnitteluun liittyvä asiakirjavihko [Suomen kenraalikuvernööri|Kenraalikuvernöörinkanslian] arkistossa Kansallisarkistossa]
Emperor’s Return

**Emperor's Return** on sveitsiläisen äärimetalliyhtye Celtic Frostin ensimmäinen EP, joka julkaistiin vuonna 1985.

## Kappalelista

## Kokoonpano
* Tom G. Warrior - Kitarat, laulu
* Martin Eric Ain - Basso
* Reed St. Mark - Rummut

## Aiheesta muualla
* 
*
Luettelo Nintendo Entertainment System -peleistä

Tämä on **luettelo [[Nintendo Entertainment System]] -peleistä.**

## Lisensoidut pelit

## Lisensoimattomat pelit
Lisensoimattomat pelit ovat pelejä, joiden julkaisua Nintendo ei hyväksynyt.

## Lähteet
Starsky & Hutch (elokuva)

**Starsky & Hutch** on Todd Phillipsin ohjaama yhdysvaltalainen komedia-/toimintaelokuva vuodelta 2004. Elokuvan päärooleissa esiintyvät Ben Stiller David Starskyna ja Owen Wilson Ken ”Hutch” Hutchinsonina. Elokuva perustuu ''Starsky ja Hutch'' -televisiosarjaan. Neljä ”Frat Packin” jäsentä esiintyvät tässä elokuvassa; Wilson, Stiller, Vaughn ja Ferrell.

## Näyttelijät

## Arvioita
*[[Turun Sanomat|Turun Sanomien]]* Päivi Valotien mukaan poliisihupailu ammentaa buddy-komedioiden perusasetelmasta, eripuraisen työparin toistuvista yhteentörmäyksistä ja väärinkäsityksistä. Se on hänestä tyhjäpäistä popcorniviihdettä, jonka anti jää laihaksi. Alkuperäissarjan kovaksikeitetyt hahmot ovat nyt epäonnisia toheloita, joista yritetään tehdä entistä naurettavampia homoeroottisilla vihjailuilla.

## Lähteet

## Aiheesta muualla
Nato-raportointinimi

**Nato-raportointinimi** on Naton käyttämä nimi ulkomaisista, pääasiassa kiinalaisista ja neuvostoliittolais-venäläisistä aseista.

Alkukirjain ilmaisee aseen tyypin ja numerointi/nimeäminen kulkee uutuuden mukaisessa järjestyksessä. Koska nimeämiskäytäntö perustuu tietyn alkukirjaimen ja nimeämisjärjestyksen mukaiseen loppuosaan, monella sotilaslentokoneella on länsimaissa epätavanomainen kutsumanimi. Esimerkiksi Suhoi Su-25 on saanut nimen *Frogfoot* (”sammakon jalka”) ja MiG-19 *Farmer* (”maanviljelijä”). Koska nimettäviä aseita ja konetyyppejä on runsaasti, osuu joidenkin kohdalle varsin erikoisia nimiä kohdettaan kuvailemaan. Venäjällä sotilaskoneet eivät useinkaan saa virallisia kutsumanimiä, mutta epävirallisia kutsumanimiä saa kaikenlainen kalusto kaikissa maissa.

Luetteloa ylläpitää Nato, venäläisten ja kiinalaisten sotilaslentokoneiden nimeämistyön suorittaa viiden maan muodostama *Air Standardization Coordinating Committee* (ASCC). Siihen kuuluvat Australia, Kanada, Uusi-Seelanti, Yhdistynyt kuningaskunta ja Yhdysvallat.

Venäläiset itse eivät ole käyttäneet kalustostaan Naton antamia raportointinimiä muutamaa poikkeusta lukuun ottamatta. Esimerkiksi MiG-29:n nimeä *Fulcrum* (”tukipiste”) ja Tupolev Tu-95:n raportointinimeä *Bear* (”karhu”) käytetään myös venäläisten kesken.

## Ohjusten kirjaintunnukset
***A** – ilmataisteluohjukset
***K** – rynnäkköohjukset
***G** – ilmatorjuntaohjukset
***S** – maasta-maahan-ohjukset

## Sotilaslentokoneet

***F** – hävittäjälentokoneet (*fighter*)
***B** – pommikoneet (*bomber*)
***C** – kuljetuskoneet (*cargo*)
***H** – helikopterit (*helicopter*)
***M** – harjoitus-, tiedustelu-, valvonta- ja ilmatankkauskoneet (*miscellanious*)

## Hävittäjät
*Mikojan MiG-29 *Fulcrum-A*, *Fulcrum-B*, *Fulcrum-C*, *Fulcrum-D*, *Fulcrum-E*
*Mikojan MiG-35 *Fulcrum-F*
*Suhoi Su-27 *Flanker*
*Suhoi Su-34 *Fullback*

## Ballistiset ohjukset
* Iskander, *SS-26 Stone*

## Risteilyohjukset
* H-55, *AS-15 Kent*
* RK-55, *SS-N-21 Sampson*

## Ilmatorjuntaohjukset
*2K22 Tunguska, SA-19 *Grisom*
*3M9 ZRK-SD Kub, SA-6 *Gainful*
*9K31 Strela-1, SA-9 *Gaskin*
*9K310 Igla-1, SA-16 *Gimlet*
*9K32 Strela-2M, SA-7 *Grail*, Suomessa ItO 78
*9K33 Osa, SA-8 *Gecko*
*9K330/9K331/9K332 Tor, SA-15 *Gauntlet*
*9K36 Strela-3, SA-14 *Gremlin*
*9K37 BUK M1, SA-11 *Gadfy*, Suomessa ItO 96
*9K37M1-2 Buk M1-2, SA-17 *Grizzly*
*9K38 Igla, SA-18 *Grouse*
*3M8 Krug, SA-4 *Ganef*
*V-75 Dvina, SA-2 *Guideline*
*S-25 Berkut, SA-1 *Guild*
*S-125 Neva, SA-3 *Goa*
*S-200 Volga, SA-5 *Gammon*
*S-300 Angara, SA-10 *Grumble*
*S-300V, SA-12 *Gladiator/Giant*
*S-30PMU Favorit, SA-20 *Gargoyle*
*S-400 Triumf, SA-X-21
*ZRK-BD Strela-10, SA-13 *Gopher*

## Lähteet

## Aiheesta muualla
*Luettelo Neuvostoliiton ja Venäjän sotilaslentokoneiden ja ohjusten raportointinimistä
Punakoati

**Punakoati** eli **punanenäkarhu** eli **koati** (*Nasua nasua*) on Keski- ja Etelä-Amerikassa elävä puolikarhu (*Procyonidae*). Punakoatit elävät kahdenkymmenen yksilön ryhmissä. Ne syövät pikkueläimiä, hedelmiä ja siemeniä. Ne voivat häntineen olla jopa 125 senttimetriä pitkiä. Ne voivat elää 17-vuotiaiksi.

## Lähteet
Käärme ja sateenkaari

**Käärme ja sateenkaari** (*The Serpent and the Rainbow*) on Wes Cravenin ohjaama vuonna 1988 valmistunut kauhuelokuva. Elokuvan nimi tulee Wade Davisin kirjoittamasta teoksesta, jossa hän käsittelee kokemuksiaan voodoosta Haitilla.

Elokuvaa kuvattiin Bostonissa, Dominikaanisessa tasavallan Santo Domingossa, ja Haitissa. Haastattelussa Craven on kertonut *Käärmeen ja sateenkaaren* olleen elokuva, jonka sai ensimmäisellä leikkauksella ongelmitta läpi R-luokituksella siinä missä aiempien elokuvien sisältönsä kohdalla Craven päätyi useasti vastakkaisasetteluun MPAA:n kanssa.

Seitsemän miljoonan dollarin budjetilla tuotettu elokuva tienasi maailmanlaajuisesti lähes 20 miljoonaa dollaria. Kriitikoiden vastaanotto oli lähinnä myönteinen, muun muassa Roger Ebert antoi elokuvalle kolme tähteä neljästä kehuen Bill Pullmanin roolisuoritusta sekä elokuvassa esitettävän haitilaisen voodoon uskonnollisuuden ja kulttuurin suhteen vakavasti ottamista.

## Juoni

Elokuvan tapahtumat sijoittuvat 1980-luvulle Haitiin. Yhdysvaltalainen lehtimies Dennis Alan saapuu maahan etsimään lääkettä, jolla saa ihmisen hetkeksi kuolleeksi, mutta heräämään henkiin parin päivän sisään. Yhdysvaltalainen lääketehdas ajattelee lääkkeestä olevan hyötyä nukutusaineena.

Avukseen Alan saa Marielle Duchampin yrittäessä löytää kuolleista elämään palaneen "zombien", Christophe Durandin, päästäkseen lähemmäksi lääkkeen salaisuutta, mutta tapahtumaketjun myötä hän törmää myös *bokorina* tunnettuun mustan magian harjoittajaan ja Tonton Macouten johtohahmoon, poliisipäällikkö Peytraudiin. Alan alkaa nähdä pahoja painajaisia ja saa tietää Peytraudin olevan niiden takana. 

## Näyttelijät

## Vastaanotto
*[[Video-opas|Video-oppaassa]]* vuodelta 1994 Asko Alanen näki *Käärmeessä ja sateenkaaressa* kiintoisaa todenperäisyyttä ja repäiseviä kauhutehosteita. Hän antoi elokuvalle kolme tähteä viidestä, mikä vastaa sanallista arviota ”hyvä”.
## Lähteet
Akallabêth

**Akallabêth** (adûnaicia, quenyaksi Atalantë, ) on yksi J. R. R. Tolkienin teoksen Silmarillionin osista, tai pikemminkin siihen liitetty itsenäinen kertomus. Akallabêth kertoo Númenorin saaresta, sen noususta ja tuhosta sekä sen asukkaista ja heidän välisistä kiistoistaan. 

Tarinan pääpaha on Sauron, Morgothin sotapäällikkö, joka on paennut Keski-Maan pimeyksiin valaria. Morgoth on kukistettu ja *valar* etsivät Sauronia. Samaan aikaan Valinorin *valar* päättävät palkita Morgothia vastaan nousseet ihmiset tekemällä näistä *Ihmisten Kuninkaita* ja antamalla heille Númenorin saaren hallittavakseen. *Valar* kuitenkin kieltävät númenorilaisia purjehtimasta länteen, Valinoriin, sillä kuolevaiset ihmiset eivät voi elää kuolemattomilla mailla. Númenorilaiset tottelevat aluksi ja keskittyvät Keski-Maahan ja sen alhaisempiin ihmisiin. Lopulta Númenorin valta kasvaa niin suureksi, että se käy taistoon itseään Sauronia vastaan ja voittaa tämän. Sauroon viedään vangiksi Númenoriin, mutta myöhemmin hänet vapautetaan ja hänestä tulee kuningas Ar-Pharazônin neuvonantaja. Sauron saa kuninkaan hyökkäämään Valinoriin, jolloin *valar* pyytävät Ilúvataria apuun, ja tämä upottaa Númenorin saaren merenpohjaan ja muuttaa maailman ottaen valarin maan Amanin pois ihmisten ulottuvista.
Lätkä

**Lätkä** voi tarkoittaa seuraavia asioita:

* Jääkiekko, joukkuepeli
* Rakennusalan töissä käytetyn tiivistyslaitteen arkisempi nimi
9K115-2

**9K115-2** Metis-M (GRAU) on vuonna 1992 käyttöön otettu venäläinen panssarintorjuntaohjus, josta käytetään myös Nato-raportointinimeä AT-13 Saxhorn. Ohjus on tarkoitettu motorisoitujen divisioonien panssarintorjuntakomppanioille.

Israelin armeijan välittämien tietojen mukaan Hizbollahilla olisi ollut myös näitä panssarintorjuntaohjuksia vuonna 2006 Libanonin sodan heinä-elokuun taisteluissa Israelia vastaan.

## Lähteet

## Aiheesta muualla

*
Madagascar (elokuva)

**Madagascar** on DreamWorks Animationin tietokoneanimaatio vuodelta 2005. Elokuva kertoo koko elämänsä vankeudessa viettäneistä New Yorkin keskuspuiston eläintarhan eläimistä, jotka joutuvat Madagaskarille pudottuaan heitä kuljettaneesta laivasta.

*Madagascar* julkaistiin DVD:lle marraskuussa 2005. Sen mukana on lyhytelokuva elokuvassa esiintyneistä pingviineistä.

Elokuvan hahmot ovat esiintyneet myös 24-minuuttisessa *Madagascarin joulu* -animaatiossa. Vuonna 2008 sai ensi-iltansa elokuvan jatko-osa *[[Madagascar 2]]* ja vuonna 2012 *[[Madagascar 3]]*.

## Juoni

Neljä eläintä asustaa onnellisina newyorkilaisessa eläintarhassa: Alex-leijona, Marty-seepra, Melman-kirahvi sekä virtahepo Gloria. Marty on kuitenkin kyllästynyt elämään eläintarhassa ja haluaisi karata ”villilään” eli luontoon. Toiset vastustavat ajatusta, mutta siitä huolimatta Marty pakenee kaupunkiin. Toiset lähtevät etsimään häntä, mutta kaikki neljä eläintä jäävät kiinni. Ihmiset päättävät siirtää eläimet Keniassa sijaitsevaan villieläinreservaattiin ja kuljettavat heidät laatikoissa laivalla meren yli. Nelikon laatikot kuitenkin putoavat laivasta, kun pieni ryhmä pingviinejä valtaa aluksen päämääränään Etelämanner.

Eläimet päätyvät Madagaskarille, jota asuttavat vain makit ja fossat. Makit liittävät nelikon laumaansa, mutta Alex villiintyy täysin viidakossa ja alkaa käyttäytyä luontaisesti. Hän on ainoa lihansyöjä, ja hän on vaarassa vahingoittaa ystäviään nälissään. Alex pakenee saaren toiseen päähän, mutta ystävät palaavat hakemaan häntä. Hän kuitenkin on asettunut ilkeiden fossien alueelle, ja kaikki ovat vaarassa päätyä niiden ruuaksi. Alex kuitenkin hyökkää fossien kimppuun ja pelastaa ystävänsä. Alex on niin pelottava, että fossat pakenevat kauas viidakon syvyyksiin jättäen muut eläimet lopullisesti rauhaan. Ystävykset ovat iloisia ja Alexkin oppii syömään kalaa. He päättävät palata rantaan tulleella laivalla kotiin Amerikkaan, mutta viimeisenä repliikkinä Alokas sanoo: ”Pitäisikö kertoa heille, että bensa on loppu?” Näin elokuva päättyy.

## Näyttelijät

## Lähteet

## Aiheesta muualla
* Elokuvan kotisivut
Teliveto

**Teliveto** on **vetävällä telillä** varustetun ajoneuvon ominaisuus. Vetävä teli on erikoisrakenteinen teli, jossa on kaksi vetävää akselia. Telivedolla varustetulla ajoneuvolla saadaan esimerkiksi pehmeällä tai liukkaalla alustalla siirrettyä moottorin tehoa enemmän renkaille kuin ajoneuvolla, jonka telissä on vain yksi vetävä akseli. Kuorma-autoissa teliveto on yleinen pehmeillä pinnoilla liikkuvissa autoissa, kuten esimerkiksi puutavara- ja sora-autoissa. Ilman kuormaa ajettaessa taaimmaista telinakselia on mahdollisuus keventää tai nostaa kokonaan ylös. Suomalaisen Sisun kehittämässä menetelmässä voidaan ilman kuormaa ajettaessa nostaa toinen telin akseleista ylös ja samalla katkaista ilmassa olevasta akselista veto. Tällöin ajoneuvo käyttäytyy tyhjänä kuten nostotelillä varustettu auto. Telivetoa käytetään myös joissain raitiovaunuissa.
De Havilland Canada

**De Havilland Canada** (lyh. **DHC**) on kanadalainen Longview Aviation -konserniin kuuluva lentokonevalmistaja.

Yhtiön perusti alun perin vuonna 1928 englantilainen de Havilland -yhtiö. Englantilaisyhtiön tytäryritys siirtyi toisen maailmansodan aikana Kanadan valtion omistukseen. Ilmailun nousukaudella vuonna 1986 yhtiö yksityistettiin ja myytiin yhdysvaltalaiselle Boeingille. Sittemmin Bombardier-konserniin kuuluva Bombardier Aerospace osti yhtiön Boeingilta.

Helmikuussa 2006 Longview Aviation -konserniin kuuluva Viking Air, joka toimii Victoriassa, Kanadassa, osti Bombardieriltä valmistusoikeudet kaikkiin alkuperäisiin de Havilland-koneisiin, joihin kuuluvat muun muassa:
* DHC-1 Chipmunk
* DHC-2 Beaver
* DHC-3 Otter
* DHC-4 Caribou
* DHC-5 Buffalo
* DHC-6 Twin Otter
* DHC-7 Dash 7

Bombardier jatkoi DHC-8 Dash 8 -koneen tuontantoa 7. marraskuuta 2018 asti, jolloin myös sen valmistusohjelma myytiin Longview Aviationille. Sekä Dash 8 -koneen että vanhempien de Havilland -koneiden valmistus siirrettiin uudelleen perustetulle De Havilland -yhtiölle.

De Havilland osti Canadair CL-sammutuslentokoneiden valmistusoikeudet vuonna 2016. Sarjan uusimman CL-515-koneen tuotantoa jatkettiin vuonna 2019 DHC-515-nimellä.

Yhtiö ilmoitti syyskuussa 2022 rakentavansa 1&nbsp;500 -hehtaariset tuotantotilat Calgaryn lähistölle Albertassa.

## Lähteet
*  

### Viitteet

## Aiheesta muualla

* 
*
Central Park Zoo

**Central Park Zoo** on pienehkö eläintarha New Yorkin keskuspuistossa. Siellä on esimerkiksi pingviinejä, jääkarhuja, apinoita, lintuja, merileijonia, matelijoita ja laiskiaisia. Tarhan yhteydessä on myös kotieläinpuisto, jossa on esimerkiksi sikoja ja vuohia. Central Park Zoo on suosittu päiväretkikohde.

DreamWorksin *[[Madagascar (elokuva)|Madagascar]]*-animaatioelokuvan (2005) tarina alkaa Keskuspuiston eläintarhasta. Eläintarha ei kuitenkaan tee markkinointiyhteistyötä elokuvayhtiön kanssa.

## Lähteet

## Aiheesta muualla

* Central Park Zoon verkkosivut
MBDA

**MBDA** on  eurooppalainen yritys, joka on keskittynyt ohjusten tuotantoon. Se syntyi vuonna 2001, kun  kolme merkittävintä eurooppalaista ohjusjärjestelmäyhtiötä: ranskalainen Aérospatiale Matra Missiles, angloranskalainen Matra BAe Dynamics ja englantilais-italialaisen Alenia Marconi Systems yhdistyivät
## Historia
1970-luvulla saksalainen DaimlerChrysler Aerospace AG ja ranskalainen Aérospatiale loivat yhteisyritys Euromissilen kehittämään HOT-panssarintorjuntaohjusta. Euroopan ohjusteollisuuden konsolidaatio alkoi vuonna 1996, kun osia Matra Defense ja BAe Dynamics -yhtiöistä fuusioitui ja muodosti täten Matra BAe Dynamics (MBD) -yhtiön. Matra Hautes Technologies yhtiöön jäi ohjusteollisuutta, joka (Matra Missiles) fuusioitui Aérospatiale-Matra Missiles (AMM) -yhtiöksi, kun Matra liittyi Aérospatialeen vuonna 1999. Vuonna 2000 Aérospatiale-Matra sulautui EADSiin.

Vuonna 1998 GEC-Marconi Radar and Defence Systems ja Alenia Difesa yhdistivät ohjus- ja tutkatuotantonsa. Tällöin syntyi Marconi Systems. Vuonna 1999 GEC-Marconi eli Marconi Electronic Systems myytiin British Aerospacelle.

Joulukuussa 2001 MBD (ml. Aérospatiale-Matra Missiles) ja Alenia Marconi Systemsin ohjusteollisuudet fuusioituivat. Tällöin syntyi MBDA.

Kesäkuussa 2005 LFK, joka oli osa EADS Defence and Security Systems -yhtiötä, sulautui MBDA:han. 1.3.2006 LFK:sta tuli MBDA Deutschland.

Vuoden 2006 keväällä oli puhetta, että British Aerospace myisi osuutensa MBDA:sta.

## Tytäryhtiöitä ja osakkuuksia

### EUROSAM
MBDA omistaa 66&nbsp;%:n osuuden MBDA Aster -ilmatorjuntaohjuksia valmistavasta Eurosam -yhtiöstä.

### UKAMS
UKAMS Ltd (**''U**nited **K**ingdom **A**nti-Air **M**issile **S**ystem'') oli alkujaan EUROPAAMS-yhteisyrityksen brittiläinen osapuoli. EUROPAAMS:in tehtävä oli toimittaa PAAMS -järjestelmään perustuva ilmatorjuntaohjusjärjestelmä brittiläis-italialais-ranskalaiseen fregattihankkeeseen. UKAMS:in muodostivat alussa Siemens Plessey Systems, GEC-Marconi (nyk. osa BAE Systemsiä) ja BAeSEMA. Vuonna 1997 British Aerospace osti Siemens Plesseyn osuuden hankkeesta ja seuraavana vuonna kokonaisuus siirtyi Matra BAe Dynamicsin alaisuuteen. Matra BAe Dynamics sulautettiin 2002 MBDA -yhtymään jolloin UKAMS jatkoi yhtenä sen tytäryhtiöistä. UKAMS on mukana EUROPAAMS hankkeessa 33&nbsp;% osuudella, 66&nbsp;%:a hallitsee Eurosam, joka sekin on osittain MBDA:n omistuksessa.

## Ohjukset
### Ilmasta ilmaan
* AIM-132 ASRAAM 
* Meteor
* MICA

### Ilmatorjunta
* Mistral  
* MBDA Aster, valmistajana MBDA:n tytäryhtiö Eurosam
* Aspide
* Rapier
* Roland
* Seawolf

### Ilmasta maahan
* Apache  
* AS 30
* Brimstone
* PGM 500 ja PGM 2000

### Meritorjunta
* Exocet
* Otomat/Teseo
* Marte

### Panssarintorjunta
* MILAN
* Trigat
* ERYX
* Brimstone ATGM 
* Euromissile HOT

### Järjestelmät
*Spada
*Eurosam SAMP/T
*Eurosam PAAMS
*Eurosam SAAM-IT
*Eurosam SAAM-FR

## Tehtaat

### Englanti
*Filton, Bristol
*Lostock, Bolton
*Strand, Lontoo

### Skotlanti
*Six Hills, Stevenage

### Ranska
*Vélizy, Pariisi
*Châtillon,Pariisi
*Bourges

### Italia
*Rooma
*La Spezia
*Fusaro, Napoli

## Lähteet

## Aiheesta muualla

* MBDAn sivusto
Surmavirsi

**Surmavirsi** on henkilön kuolemasta kertova laulu. Joitakin surmavirren nimellä tunnettuja lauluja:
*Piispa Henrikin surmavirsi
*Elinan surmavirsi
Melina Kanakaredes

**Melina Eleni Kanakaredes** (s. 23. huhtikuuta 1967, Akron, Ohio) on kreikkalais-yhdysvaltalainen näyttelijä. Suomessa hänet muistetaan rooleistaan tohtori Sydney Hansenina televisiosarjassa ''Vain yksi elämä'' sekä rikospaikkatutkija Stella Bonaserana televisiosarjassa *[[C.S.I. New York]]*. Vuonna 2010 hän näytteli elokuvassa ''Percy Jackson: Salamavaras'' viisauden ja sodan jumalatarta Athenea. Kanakaredes näyttelee vuonna 2018 alkaneessa sairaaladraamasarjassa *[[Resident]]* tohtori Lane Hunteria.

Kanakaredesille tarjottiin pääroolia elokuvassa ''Kreikkalainen naimakauppa'' vuonna 2002, mutta hän torjui tarjouksen koska oli tuolloin raskaana.

## Lähteet
Metsäsika

**Metsäsika** voi tarkoittaa seuraavia eläinlajeja:

* mäyrä (*Meles meles*)
* villisika eli metsäkarju (*Sus scrofa*)
* jättiläismetsäkarju eli jättiläismetsäsika (*Hylochoerus meinertzhageni*)